Мила хир ву вайн махкахь иза ца евзаш, цуьнан похIмех дозалла ца деш. Дукха жима йолуш еара Зулай къоман театре, амма кхидIа йолчу ханна цуьнан дерриге дахар сценица доьзна дара. Тахана РСФСР-н хьакъйолу артистка ю Багалова Зулай. Ткъа цкъа мацах, Iедал орцаха даьлла, хала ялийра иза театре… Вайнах Казахстанера цIабирзина мур бара иза. Кхойтта шарахь байлахь лаьттина Нохчийчоь юха денъяла эгIаза камIараш етташ яра. Кхин тоделла хьал дацара къоман театрехь. Дера Ленинградерчу театральни институте деша хьовсийна кегирхой а ма бара. Делахь а, уьш цIаберззалц болх ца беш Iойла дацара Советийн Союзан Турпалхочун Нурадилов Ханпашин цIарахчу Нохч-ГIалгIайн пачхьалкхан драмтеатран. 1958-чу шарахь болх карлабаьккхинчу театро Ошаев Халидан пьеси тIехь «Асланбек Шерипов» цIе йолу спектакль хIоттийнера. Гуьржийн туьйра бухехь долу «Майра Кикила» цIе йолу спектакль карлаяьккхинера. Керла спектакль хIотто йолчу Iалашонца Гамзатов Расулан «Асет» цIе йолу поэма яра еша схьаэцна, инсценировка йина кечъеш. Делахь а, цу тIехь беш болу болх, ца догIучу дагца болийнера режиссераша Минаев Пётра, Горькая Лидияс. Дог ца даран шен бахьана дара. Коьртачу турпалхочун роль ловзо тамехь актриса яцара театрехь. И сингаттам бевзаш бара Нохч-ГIалгIайн культурин министерствехь, хьехархойн институтехь, КПСС-н обкомехь. Къоман театраца бала мел берг, массо а актриса лохуш, къоначу мехкаршка бIаьрг бетташ вара. Эххар а, кхаъ дагахь доцчуьра кхечира. Дала декъала войла иза, нохчийн меттан говзанча хиллачу Джамалханов Зайндис хабар-кост даийтира, ша болх бечу хьехархойн училищехь и тайпа йоI йолуш ю аьлла. Режиссераш Соьлжа-ГIаларчу хьехархойн училище бахара. Уьш реза хилира йоIана. Нохчийн маттахь а, оьрсийн маттахь а, ладогIархойн синакIоргене кховда ницкъ кхочуш, Iаламат говза стихаш йоьшура цо. Нуьцкъала аз дара. Хелха яла хаьара. Сцени тIехь товш хир йолуш яра. Дала схьаделла совгIат даркха. Иштта хетара режиссерашна. Амма йоIа театре ша йогIур яц, нанас йоуьйтур яц, – аьлла доцца хадийра къамел. ТIаккха гIаьттина дара лакхахь хьахийна и орца. Мокхаз гIап хилла дуьхьал яьлла Зулайн нана къарйира цу орцано. Иштта кхечира Багалова Нохчийн къоман театре. Бакъду, шен дуьххьарлера роль тIехдика ловзийра цо. Цу муьрехь арадевллачу газеташкахь дийцарехь, сцени тIехь къоначу йоIа йохучу дуьххьарлерчу гIулчаша а тоьшалла дора, кхунах дукха хан ялале халкъана а, махкана а евзаш похIме актриса хирг хиларна. Зулайн хеннара яра «Асет» спектаклехь кхуо къегина васт кхоьллина турпалхо. Амал а кхуьнчух тера йог1уш яра.